PMIndiaData/PMIndiaSum huggingface dataset:
आयकर आणि अप्रत्यक्ष कर लोकपाल संस्था बंद करण्याला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आयकर आणि अप्रत्यक्ष कर लोकपाल संस्था बंद करण्याला केंद्रीय मंत्रिमंडळाने आज मंजुरी दिली. या दोन्ही संस्थांद्वारे करण्यात येणारे तक्रार निवारण हे सार्वजनिक तक्रार निवारण संस्थांच्या कार्यपद्धतीपेक्षा अपरिणामकारक दिसून आल्याने केंद्रीय मंत्रिमंडळाने उपरोक्त दोन्ही संस्था बंद करण्याला मंजुरी दिली. पार्श्वभूमी:- वर्ष 2003 मध्ये आयकर लोकपाल संस्थेची निर्मिती आयकर विषयाशी निगडीत तक्रारींच्या निवारणासाठी करण्यात आली होती. तथापि ही संस्था उद्दिष्टपूर्तीमध्ये असक्षम ठरली. त्यामुळे आयकरदात्यानीं केंद्रीकृत सार्वजनिक तक्रार निवारण आणि मॉनिटरींग पद्धती अवलंबली.
बाली येथील G-20 शिखर परिषदेच्या निमित्ताने पंतप्रधान नरेंद्र मोदी यांनी घेतली इटलीच्या पंतप्रधानांची भेट

नवी दिल्ली, 16 नोव्हेंबर 2022 बाली येथील G-20 शिखर परिषदेच्या निमित्ताने पंतप्रधान नरेंद्र मोदी यांनी आज इटलीच्या पंतप्रधान जॉर्जिया मेलोनी यांची भेट घेतली. इटलीच्या पहिल्या महिला पंतप्रधान म्हणून निवड झाल्याबद्दल पंतप्रधानांनी मेलोनी यांचे अभिनंदन केले. दोन्ही नेत्यांनी व्यापार, गुंतवणूक, दहशतवादविरोधी कार्य आणि परस्पर संबंध यासह विविध क्षेत्रात द्विपक्षीय सहकार्य अधिक दृढ करण्यावर चर्चा केली. दोन्ही नेत्यांनी परस्पर हिताच्या प्रादेशिक आणि जागतिक मुद्यांवरही विचार विनिमय केला. भारत-इटली राजनैतिक संबंधांची 75 वर्षे साजरी करण्यासाठी आणि पुढील वर्षी भारतात होणाऱ्या G-20 शिखर परिषदेसाठी मेलोनी यांचे स्वागत करण्यासाठी पंतप्रधान मोदी उत्सुक आहेत.
आयआरएनएसएस-1आयच्या यशस्वी प्रक्षेपणाबद्दल पंतप्रधानांनी इस्रोच्या वैज्ञानिकांचे अभिनंदन

दिशादर्शक उपग्रह आयआरएनएसएस-1 आयच्या यशस्वी प्रक्षेपणाबद्दल पंतप्रधान नरेंद्र मोदींनी इस्रोच्या वैज्ञानिकांचे अभिनंदन केले. ‘दिशादर्शक उपग्रह आयआरएनएसएस-1आय-पीएसएलव्हीच्या यशस्वी प्रक्षेपणाबद्दल मी आपल्या वैज्ञानिकांचे अभिनंदन करतो. या यशाचा फायदा आपल्या अंतराळ कार्यक्रमासह सामान्य जनतेला देखील होणार आहे. इस्रोच्या टिमचा आम्हाला अभिमान आहे’ असे पंतप्रधानांनी आपल्या संदेशात म्हटले आहे.
जम्मू आणि काश्मिरमधल्या लोकांवरील सरकारच्या विश्वासाच्या आधारे कलम 370 रद्द केले गेले

कलम 370 रद्द केल्यामुळे जम्मू-काश्मीरचे देशाच्या उर्वरित भागाशी संपूर्ण एकात्मिकरण झाल्याचे पंतप्रधान म्हणाले. पंतप्रधान नरेंद्र मोदी यांनी आज राष्ट्रपतींच्या अभिभाषणावरील आभार प्रस्तावावर लोकसभेत उत्तर दिले. जम्मू-काश्मीर हा भारताचा मुकूटमणी आहे, असे सांगत पंतप्रधान म्हणाले की, जम्मू आणि काश्मीरची खरी ओळख ही सर्व धर्मांप्रती समान अधिकारवादी वृत्ती आणि तिथली सुफी परंपरा ही आहे. या प्रदेशाला मागे ठेवता येणार नाही, असे सांगत पंतप्रधान म्हणाले की, याचा उल्लेख बंदूका, बॉम्ब, दहशतवाद आणि फुटीरतावादाने त्रासलेला देश असा केला जायचा. 19 जानेवारी 1990चा संदर्भ घेत पंतप्रधान म्हणाले की, जम्मू आणि काश्मीरमधून बाहेर काढल्यामुळे अनेकांना त्यांची ओळख गमवावी लागली. आपल्या प्रदीर्घ भाषणात पंतप्रधानांनी काश्मीरमधल्या स्थितीचा सविस्तर आढावा घेतला. ते म्हणाले की, जम्मू आणि काश्मीरमधल्या लोकांवरील सरकारच्या विश्वासाच्या आधारे कलम 370 रद्द करण्याचा निर्णय घेण्यात आला. या भागाचा विकास जलदगतीने होत आहे. या प्रदेशावर लादण्यात आलेले निर्बंध हटवले जात असून, केंद्रीय मंत्री या केंद्रशासित प्रदेशाच्या विविध भागांचा दौरा करत आहेत, तिथल्या लोकांकडून थेट प्रतिसाद मिळवत आहेत आणि या प्रतिसादाची सरकार नक्कीच दखल घेईल असे पंतप्रधान म्हणाले. आपले सरकार जम्मू आणि काश्मीरच्या कल्याणासाठी आणि तिथल्या सर्वांगिण विकासासाठी काम करण्यासाठी कटिबद्ध आहे, असे पंतप्रधान म्हणाले. लडाखचा कार्बन न्युट्रल केंद्रशासित प्रदेश म्हणून विकास केला जाईल, असे ते म्हणाले.
ईशान्य भारतातील पूरस्थितीचा पंतप्रधान घेणार आढावा

पंतप्रधान नरेंद्र मोदी उद्या गुवाहाटीला भेट देणार आहेत. ईशान्य भारतातील विशेषत: आसाम, अरुणाचल प्रदेश, नागालँड आणि मणिपूर या राज्यातील पूरस्थिती आणि मदत कार्याचा एका उच्च स्तरीय बैठकीमध्ये पंतप्रधान आढावा घेतील. या राज्यातील मुख्यमंत्री आणि वरिष्ठ अधिकारी या बैठकीला उपस्थित राहण्याची अपेक्षा आहे.
प्राध्यापक एम. एस. नरसिंहन यांच्या निधनाबद्दल पंतप्रधानांनी व्यक्त केल्या शोकसंवेदना

नवी दिल्ली, 16 मे 2021 पंतप्रधान श्री नरेन्द्र मोदी यांनी प्राध्यापक एम. एस. नरसिंहन यांच्या निधनाबद्दल दु:ख व्यक्त केले आहे. “प्राध्यापक रमेश नरसिंहन एक असामान्य गणितज्ञ म्हणून कायम ओळखले जातील. त्यांनी या क्षेत्रात जागतिक पातळीवर उल्लेखनीय छाप सोडली आहे. गणिताशिवाय देखील त्यांनी अनेक विशेष कार्य करत आपली वेगळी ओळख निर्माण केली. त्यांच्या निधनाचे वृत्त अत्यंत दुःखद आहे. त्यांचे कुटुंबिय आणि आणि मित्रांप्रती माझ्या सहवेदना व्यक्त करतो. ॐ शांति”, असे आपल्या ट्विटर संदेशात पंतप्रधानांनी म्हटले आहे.
पंतप्रधानांनी 82 व्या अखिल भारतीय पीठासीन अधिकारी परिषदेच्या उद्घाटनपर सत्राला संबोधित केले

नवी दिल्ली 17 नोव्हेंबर 2021 पंतप्रधान नरेंद्र मोदी यांनी आज नवी दिल्ली येथे दूरदृश्य प्रणालीच्या माध्यमातून 82 व्या अखिल भारतीय पीठासीन अधिकारी परिषदेच्या उद्घाटनपर सत्राला संबोधित केले. लोकसभेचे सभापती, हिमाचल प्रदेशचे मुख्यमंत्री आणि राज्यसभेचे उपाध्यक्ष देखील या कार्यक्रमाला उपस्थित होते. या प्रसंगी उपस्थितांना संबोधित करताना पंतप्रधान म्हणाले की, भारतासाठी लोकशाही म्हणजे केवळ एक प्रणाली नाही तर लोकशाही आपल्या स्वभावात मुरलेली असून ती भारतीय जीवनाचा एक भाग आहे. येत्या काळात आपल्याला आपल्या देशाला नव्या उंचीवर घेऊन जायचे आहे आणि असामान्य उद्दिष्ट्ये गाठायची आहेत. आणि हे लक्ष्य फक्त ‘सबका प्रयास’च्या माध्यमातूनच गाठता येईल. भारताच्या लोकशाही व्यवस्थेत, संघराज्य प्रणालीमध्ये जेव्हा आपण ‘सबका प्रयास’बाबत बोलतो तेव्हा सर्व राज्यांची भूमिका हा या ‘सबका प्रयास’ उपक्रमाचा भक्कम पाया आहे हे लक्षात घ्यायला हवे. एका दशकाहून अधिक काळ रेंगाळलेल्या ईशान्येकडील राज्यांच्या समस्यांवरील उपाययोजना असो किंवा अनेक दशके अडकून पडलेले सर्व विकासविषयक प्रकल्पांचे काम पूर्ण करण्यासाठीचे प्रयत्न असो, देशातील अशी अनेक कामे गेल्या काही वर्षांत पूर्ण करण्यात आली आणि त्यासाठी प्रत्येकाचे प्रयत्न कामी आले असे पंतप्रधानांनी सांगितले. कोरोना महामारीशी दिलेला लढा हे देखील ‘सबका प्रयास’ च्या यशाचे उत्तम उदाहरण असल्याचे त्यांनी सांगितले. आपल्या संसदेच्या सदनांतील परंपरा आणि पद्धती भारतीय असायला हव्यात असा आग्रह पंतप्रधानांनी व्यक्त केला. ‘एक भारत, श्रेष्ठ भारत’ ही भारतीयांची भावना अधिक मजबूत करण्यासाठी धोरणे आणि कायदे तयार केले पाहिजेत असे ते म्हणाले. त्यांनी पुढे सांगितले, “सर्वात महत्त्वाची गोष्ट म्हणजे आपले स्वतःचे सदनातील वर्तन भारतीय मूल्यांनुसार असेल याची काळजी घेतली पाहिजे. ही आपणा सर्वांची जबाबदारी आहे.” पंतप्रधान म्हणाले की आपला देश वैविध्याने परिपूर्ण आहे. “हजारो वर्षांच्या विकासानंतर आपल्या हे लक्षात आले आहे की या विविधतेमध्ये देखील एक भव्य, दैवी आणि अभंगपणे वाहणारा एकतेचा प्रवाह आहे. एकतेचा हा अभंग प्रवाह आपल्या विविधतेची जपणूक आणि संरक्षण करतो.” असे त्यांनी सांगितले. समाजासाठी काही विशेष कार्य करणाऱ्या लोकप्रतिनिधींच्या सामाजिक जीवनाच्या पैलूची माहिती देशवासियांना सांगण्यासाठी संसदेच्या कामकाजाचे वर्षातील 3 ते 4 दिवस राखून ठेवण्याचा प्रस्ताव पंतप्रधानांनी यावेळी उपस्थितांसमोर मांडला. ते म्हणाले कि यामुळे उर्वरित लोकप्रतिनिधींसह समाजातील इतर लोकांना देखील यातून अनेक गोष्टी शिकता येतील. सदनात दर्जेदार चर्चा होण्यासाठी स्वतंत्र कालावधी निश्चित करता येईल का यावर विचार करण्याचा प्रस्ताव पंतप्रधानांनी मांडला. ते म्हणाले की सन्मान आणि गांभीर्य यांची परंपरा काटेकोरपणे पाळून अशा चर्चा घडायला हव्यात. यामध्ये कोणीही कोणावर राजकीय निंदानालस्तीयुक्त टीका करणार नाही. एक प्रकारे, या उपक्रमामुळे हा सदनाचा 'हेल्दी टाईम' आणि 'हेल्दी डे' असायला हवा अशी अपेक्षा त्यांनी व्यक्त केली. पंतप्रधानांनी यावेळी ‘एक देश, एक वैधानिक मंचा’ची संकल्पना मांडली. “हे पोर्टल संसदीय प्रणालीला आवश्यक असलेली तंत्रज्ञानविषयक चालना देईलच पण त्याचबरोबर देशातील सर्व लोकशाहीविषयक घटकांना जोडण्याचे काम देखील करेल,” असे ते म्हणाले. आगामी 25 वर्षांचा काळ देशासाठी अत्यंत महत्त्वाचा काळ असेल यावर पंतप्रधानांनी यावेळी बोलताना भर दिला. संसद सदस्यांनी यापुढे – कर्तव्य, कर्तव्य आणि कर्तव्य- हा एकच मंत्र अनुसरायला हवा असा आग्रह पंतप्रधानांनी व्यक्त केला.
पंडित दिनदयाळ उपाध्याय यांच्या पुण्यतिथीनिमित्त पंतप्रधानांनी त्यांना आदरांजली वाहिली

पंतप्रधान नरेंद्र मोदी यांनी पंडित दिनदयाळ उपाध्याय यांच्या पुण्यतिथीनिमित्त त्यांना आदरांजली वाहिली. “पंडित दिनदयाळजी हे कायम आमची प्रेरणा राहिले आहेत. त्यांनी नेहमीच नि:स्वार्थीपणे काम केले. राष्ट्र आणि गरीबांच्या सेवेसाठी त्यांनी आपले आयुष्य समर्पित केले. अंत्योदय किंवा समाजातील शेवटच्या घटकापर्यंत पोहोचण्याच्या पंडित दिनदयाळजींच्या संकल्पनेला आमचे सरकार नेहमीच कटिबध्द असेल. एक राजकीय संयोजक म्हणून पंडित दिनदयाळजींचे कौशल्य अनुकरणीय आहे. त्यांनी अनेक कार्यकर्ते घडवले, ज्यांनी देशासाठी आपले आयुष्य वेचले. या महान व्यक्तिमत्वाला मी नम्रपणे अभिवादन करतो,” असे पंतप्रधानांनी ट्विटरवर म्हटले आहे.
‘श्रीराम जन्मभूमी मंदिरा’च्या उद्या होणाऱ्या शिलान्यास कार्यक्रमाला पंतप्रधान नरेंद्र मोदी उपस्थित राहणार

अयोध्येत उद्या श्रीराम जन्मभूमी मंदिराचा शिलान्यास होणार असून, पंतप्रधान नरेंद्र मोदी या कार्यक्रमाला उपस्थित राहणार आहेत. या कार्यक्रमाआधी, हनुमानगढी येथे होणारी पूजा आणि दर्शन सोहळ्यालाही पंतप्रधान उपस्थित राहणार आहेत. त्यानंतर ते रामजन्मभूमीस्थळी जातील, तिथे ते ‘भगवान श्री रामल्लला विराजमान’ इथे होणारी पूजा आणि दर्शनात देखील सहभागी होतील. त्यानंतर ते पारिजातकाचं रोप लावतील आणि नंतर त्यांच्या हस्ते भूमीपूजन होईल. यावेळी पंतप्रधानांच्या हस्ते शिलान्यास होईल. तसेच ‘श्री राम जन्मभूमी मंदिरा’विषयीच्या विशेष टपाल तिकिटाचं प्रकाशन देखील पंतप्रधान करतील.
आरोग्य आणि औषध क्षेत्रातील सहकार्याबाबत भारत आणि इटली यांच्यातील सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने आरोग्य आणि औषध शास्त्र क्षेत्रातील सहकार्याबाबत भारत आणि इटली यांच्यातील सामंजस्य कराराला कार्योत्तर मंजुरी दिली आहे. 29 नोव्हेंबर 2017 रोजी नवी दिल्लीत या सामंजस्य करारावर स्वाक्षऱ्या करण्यात आल्या होत्या. या सामंजस्य करारात पुढील क्षेत्रातील सहकार्याचा समावेश आहे: -वैद्यकीय डॉक्टर्स, अधिकारी, अन्य आरोग्य व्यावसायिक आणि तज्ज्ञांचे प्रशिक्षण आणि आदान-प्रदान – मनुष्यबळ विकास आणि आरोग्य सुविधा उभारण्यासाठी सहकार्य -आरोग्य क्षेत्रातील मनुष्यबळाला अल्पकालीन प्रशिक्षण -औषधे, वैद्यकीय उपकरणे आणि प्रसाधने यांचे नियमन आणि माहितीचे आदान-प्रदान -औषध क्षेत्रातील व्यापार विकास संधींना प्रोत्साहन, जेनेरिक आणि अत्यावश्यक औषधांची खरेदी आणि औषध पुरवठ्यात सहकार्य -आरोग्य उपकरणे आणि औषधी उत्पादनांची खरेदी -न्युरोकार्डिओव्हॅस्क्युलर आजार, कर्करोग , सीओपीडी, मानसिक आरोग्य यांसारख्या परस्पर हिताच्या असंसर्गजन्य आजारांना प्रतिबंध करण्यासाठी सहकार्य, एसडीजी 3 आणि संबंधित बाबींवर भर -संसर्गजन्य रोग आणि डासांमुळे होणाऱ्या रोगांवर हवामान बदलाच्या परिणाम क्षेत्रात सहकार्य -एसडीजी 2 आणि पोषक सेवा संघटनांच्या अनुषंगाने कुपोषणासह आहारातील पौष्टिक घटक -उत्पादन, परिवर्तन, वितरण आणि अन्न पुरवठा सुरक्षा -संशोधन आणि खाद्यान्न उद्योग परिचालकांचे प्रशिक्षण -नागरिकांना स्वच्छता, अन्न सुरक्षा आणि पौष्टिक खाण्याच्या सवयींबाबत माहिती देणे -परस्पर निर्णय झालेल्या क्षेत्रातील सहकार्य या सामंजस्य कराराच्या अंमलबजावणीवर देखरेख ठेवण्यासाठी आणि सहकार्याची अधिक विस्तृत माहिती काढण्यासाठी संयुक्त कृती गट स्थापन केला जाईल. Tupe/
किसान मान धन योजनेचा 12 सप्टेंबरला पंतप्रधानांच्या हस्ते प्रारंभ

पंतप्रधान नरेंद्र मोदी येत्या 12 सप्टेंबरला झारखंडमधल्या रांची येथे किसान मान धन योजनेचा प्रारंभ करणार आहेत. 5 कोटी छोट्या आणि मध्यम शेतकऱ्यांना वयाच्या 60 व्या वर्षापासून दरमहा किमान तीन हजार रुपये पेन्शन या योजनेद्वारे मिळणार आहे. येत्या तीन वर्षासाठी या योजनेचा 10,774 कोटी रुपयांचा खर्च अपेक्षित आहे. सध्या 18 ते 40 वर्षे वयोगटातले छोटे आणि मध्यम शेतकरी या योजनेसाठी अर्ज करु शकतात. अनुसूचित जमातीच्या विद्यार्थ्यांना प्राथमिक, माध्यमिक आणि उच्च माध्यमिक स्तरावर दर्जेदार शिक्षण देण्यासाठीच्या 400 एकलव्य आदर्श निवासी शाळांचे उद्‌घाटनही पंतप्रधान करणार आहेत. झारखंड विधानसभेच्या नव्या इमारतीचे उद्‌घाटन पंतप्रधान करणार असून रांची येथे नव्या सचिवालय इमारतीचे भूमीपूजनही त्यांच्या हस्ते होईल. साहेबगंज इथल्या मल्टी मोडल टर्मिनलचे उद्‌घाटनही पंतप्रधान करणार आहेत.
विविध पूरग्रस्त राज्यांना मदत आणि दिलासा कार्यात संपूर्ण सहाय्य देण्याचे पंतप्रधानांचे आश्वासन

उत्तर प्रदेश, बिहार, उत्तराखंड, राजस्थान आणि मध्य प्रदेश या पूरग्रस्त राज्यांना मदत आणि दिलासा देण्यासाठी संपूर्ण सहाय्य करण्याचे आश्वासन पंतप्रधान नरेंद्र मोदी यांनी दिले आहे. सर्व पूरग्रस्तांच्या सुरक्षिततेची प्रार्थना करत या प्रभावित भागांमधील स्थिती लवकरात लवकर पूर्ववत होईल, अशी आशा पंतप्रधानांनी व्यक्त केली. “उत्तर प्रदेश, बिहार, उत्तराखंड, राजस्थान आणि मध्य प्रदेश या राज्यांमधील पूरप्रभावित भागांमधल्या लोकांच्या सुरक्षेसाठी आणि ते सुखरुप असावेत यासाठी मी प्रार्थना करतो. गृहमंत्री राजनाथ सिंग संपूर्ण परिस्थितीवर जवळून लक्ष ठेवून आहेत. त्यांनी संबंधित मुख्यमंत्र्यांशी संवाद साधला असून, तेथील मदत आणि दिलासा कार्याची माहिती घेतली आहे. या मदत आणि दिलासा कार्यासाठी केंद्र पूर्णपणे सहाय्य करेल, या पूरग्रस्त भागांमधील परिस्थिती लवकरात लवकर पूर्ववत होईल, अशी आशा मला वाटते” असे पंतप्रधानांनी म्हटले आहे.
उत्तराखंडचे मुख्यमंत्री म्हणून शपथ ग्रहण केल्याबद्दल पंतप्रधानांनी केले त्रिवेंद्र सिंग  रावत यांचे अभिनंदन

पंतप्रधान नरेंद्र मोदी यांनी त्रिवेंद्र सिंग रावत यांचा उत्तराखंडचे मुख्यमंत्री म्हणून शपथविधी झाल्याबद्दल त्यांचे अभिनंदन केले आहे. “आज शपथविधी झालेले श्री त्रिवेंद्रसिंग रावत आणि त्यांच्या सर्व सहकाऱ्यांचे अभिनंदन. लोकांच्या अपेक्षा पूर्ण करण्यासाठी ते कठोर परिश्रम करतील याची खात्री आहे. उत्तराखंडचे नवीन सरकार राज्यातल्या जनतेने दाखवलेल्या ममतेची परतफेड लक्षणीय विकासाद्वारे करतील , “असे पंतप्रधानांनी म्हंटले आहे. Sonal Tupe/Jayashri Patankar
पंतप्रधानांनी सामायिक केली काशी इथल्या देव दिवाळीची क्षणचित्रे

नवी दिल्ली, 7 नोव्हेंबर 2022 पंतप्रधान नरेंद्र मोदी यांनी काशी इथे साजऱ्या झालेल्या देव दिवाळीची सुंदर क्षणचित्रे सामायिक केली आहेत. या प्रसंगी केलेल्या ट्विटमध्ये पंतप्रधान म्हणाले, “काशीची अद्भुत आणि अलौकिक देव दिवाळी भारावून टाकणारी आहे. या प्राचीन आणि पवित्र नगरीतल्या उत्सवाची काही क्षणचित्रे “देव दिवाळी ही विशेष असते आणि काशीमध्ये देव दिवाळी अधिकच संस्मरणीय आहे. काशी या शाश्वत नगरीची ही अतिसुंदर छायाचित्रे.”
‘स्वच्छ भारत अभियानाची’ जनजागृती करणाऱ्या सायकलस्वाराने घेतली पंतप्रधानांची भेट

‘स्वच्छ भारत अभियानाची’ जनजागृती करण्यासाठी देशभर सायकल यात्रा करणाऱ्या अभिषेक कुमार शर्माने आज पंतप्रधान नरेंद्र मोदी यांची भेट घेतली. पंतप्रधानांच्या ‘स्वच्छ भारत’ आवाहनाने प्रेरित होऊन लोकांमध्ये स्वच्छतेबद्दल जागृती करण्याच्या उद्देशाने शर्मा यांनी देशभर सायकल भ्रमण करत आहेत. या कार्यासाठी ते संपूर्ण वर्ष व्यतीत करणार आहे. शर्मा यांनी आतापर्यंत आठ राज्यातील 5000 गावे आणि 350 शहरांना भेटी दिल्या असून 4500 किमी इतका प्रवास केला आहे. आपल्या भेटीदरम्यान ते तिथल्या लोकांना स्वच्छतेसंदर्भात संवाद साधत आहेत. शर्मा यांच्या या वैशिष्ट्यपूर्ण कार्याबद्दल पंतप्रधानांनी त्यांना शुभेच्छा दिल्या आहेत.
गोरखपूर, सिंद्री आणि बराऊनी येथील बंद पडलेली खत एकके पुन्हा सुरु करायला केंद्रीय मंत्रिमंडळाची मंजुरी

गोरखपूर, सिंद्री आणि बराऊनी येथील बंद पडलेली खत एकके पुन्हा सुरु करायला प्रधानमंत्री नरेंद्र मोदी यांच्या अध्यक्षतेखाली आज नवी दिल्लीत झालेल्या केंद्रीय मंत्रीमंडळाच्या बैठकीत मंजुरी देण्यात आली. यात झारखंडमधील सिंद्री येथील भारतीय खत महामंडळाच्या तर गोरखपूर आणि बराऊनी येथील हिंदुस्थान खत महामंडळाच्या एककांचा समावेश आहे. पश्चिम बंगाल, बिहार आणि झारखंडमधील युरीयाची वाढती गरज पूर्ण करण्याच्या दृष्टीने हे प्रकल्प महत्त्वाचे ठरणार आहेत तसेच हे प्रकल्प कार्यान्वित झाल्यामुळे येथील क्षेत्राच्या आर्थिक विकासालाही चालना मिळणार आहे. या एककांमुळे प्रत्यक्ष रोजगाराच्या 1200 तर अप्रत्यक्ष रोजगाराच्या 4500 संधी निर्माण होणार आहेत.
अफगाणिस्तानच्या राष्ट्राध्यक्षांशी पंतप्रधानांनी साधला संवाद; भूकंपातल्या हानीबद्दल  दु:ख व्यक्त

पंतप्रधान नरेंद्र मोदी यांनी अफगाणिस्तानचे अध्यक्ष महमंद अश्रफ घनी यांच्याशी संवाद साधला. भूकंपामुळे झालेल्या हानीबद्दल त्यांनी दु:ख व्यक्त केले.“आताच आपण अफगाणिस्तानचे अध्यक्ष अश्रफ घनी यांच्याशी संवाद साधला आणि भूकंपामुळे झालेल्या हानीबद्दल सहानुभूती आणि दु:ख व्यक्त केले. अश्रफ घनी यांनी नुकसानीचा प्राथमिक अंदाज सांगितला. शक्य ती सर्व मदत मी देऊ केली. भूकंपामुळे शाळेची इमारत कोसळून लहान मुले मृत्युमुखी पडल्याचे अश्रफ घनी यांनी सांगितले. या वृत्ताने मी व्यथित झालो आहे. शाळेच्या या वृत्ताविषयी अश्रफ घनी मला सांगत असताना 2001 मध्ये अंजार, कच्छमध्ये झालेल्या अशाच दुर्घटनेचे स्मरण झाले. आपले मन व्यथित झाले” असे पंतप्रधानांनी म्हटले आहे.
केपीएस गिल यांच्या निधनाबद्दल पंतप्रधानांनी व्यक्त केले दु:ख

पंतप्रधान नरेंद्र मोदी यांनी केपीएस गिल यांच्या निधनाबद्दल शोक व्यक्त केला आहे. ‘पोलीस दल आणि सुरक्षा या क्षेत्रातील देशाप्रती दिलेल्या योगदानाबद्दल केपीएस गिल कायम स्मरणात राहतील. त्यांच्या निधनाने दु: झाले आहे. माझ्या शोक संवेदना’ असे पंतप्रधनांनी म्हटले आहे.
पंतप्रधान 6 आणि 7 जानेवारी रोजी दिल्लीत मुख्य सचिवांच्या दुसऱ्या राष्ट्रीय परिषदेचे भूषवणार अध्यक्षस्थान

नवी दिल्‍ली, 4 जानेवारी 2023 पंतप्रधान नरेंद्र मोदी 6 आणि 7 जानेवारी 2023 रोजी दिल्लीत मुख्य सचिवांच्या दुसऱ्या राष्ट्रीय परिषदेचे अध्यक्षस्थान भूषवतील. केंद्र आणि राज्य सरकारांमधील भागीदारी आणखी वाढवण्याच्या दिशेने हे आणखी एक महत्त्वाचे पाऊल असेल. मुख्य सचिवांची अशी पहिली परिषद जून 2022 मध्ये धर्मशाला येथे आयोजित करण्यात आली होती. या वर्षी मुख्य सचिवांची राष्ट्रीय परिषद 5 ते 7 जानेवारी 2023 दरम्यान दिल्लीत होणार आहे. तीन दिवसीय परिषद राज्यांसोबतच्या भागीदारीतून जलद आणि शाश्वत आर्थिक विकास साधण्यावर लक्ष केंद्रित करेल. यात केंद्र सरकारचे प्रतिनिधी, मुख्य सचिव आणि सर्व राज्ये/केंद्रशासित प्रदेशांचे इतर वरिष्ठ अधिकारी आणि डोमेन तज्ञ यांचा समावेश असलेल्या 200 हून अधिक लोकांचा सहभाग असेल. विकास आणि रोजगार निर्मिती आणि सर्वसमावेशक मानव विकास यावर जोर देऊन विकसित भारत साध्य करण्यासाठी सहयोगी कृतीची पायाभरणी ही परिषद करेल. नोडल मंत्रालये, नीती आयोग, राज्ये/केंद्रशासित प्रदेश आणि डोमेन तज्ञ यांच्या गेल्या तीन महिन्यांत झालेल्या 150 हून अधिक भौतिक आणि आभासी सल्लागार बैठकांमध्ये विस्तृत चर्चा केल्यानंतर परिषदेची विषयपत्रिका ठरविण्यात आली आहे. निश्चित केलेल्या सहा संकल्पनांवर या परिषदेत चर्चा होईल- (i) सूक्ष्म, लघु आणि मध्यम उद्योगांवर भर (ii) पायाभूत सुविधा आणि गुंतवणूक (iii) अनुपालन कमी करणे (iv) महिला सक्षमीकरण (v) आरोग्य आणि पोषण (vi) कौशल्य विकास. तीन विशेष सत्रे देखील आयोजित केली जातील (i) विकसित भारत: शेवटच्या मैलापर्यंत पोहोचणे (ii) वस्तू आणि सेवा कर (जीएसटी)ची पाच वर्षे– शिकवण आणि अनुभव आणि (iii) जागतिक भू-राजकीय आव्हाने आणि भारताचा प्रतिसाद. याशिवाय, चार विषयांवर विशेष भर देणारी चर्चा केली जाईल, उदा. (i) व्होकल फॉर लोकल ii) भरड धान्याचे आंतरराष्ट्रीय वर्ष; (iii) जी 20: राज्यांची भूमिका; आणि (iv) उदयोन्मुख तंत्रज्ञान. राज्यांनी एकमेकांकडून शिकावे यासाठी प्रत्येक संकल्पने अंतर्गत राज्ये/केंद्रशासित प्रदेशांच्या सर्वोत्तम पद्धती देखील परिषदेत सादर केल्या जातील. पंतप्रधानांच्या निर्देशांनुसार, मुख्य परिषदेच्या आधी राज्ये आणि केंद्रशासित प्रदेशांसोबत (i) विकासाचा आधार म्हणून जिल्हे (ii) चक्राकार अर्थव्यवस्था(iii) मॉडेल केंद्रशासित प्रदेश या विषयांवर तीन आभासी परिषदाही आयोजित करण्यात आल्या होत्या;. या आभासी परिषदांमधील फलनिष्पत्ती मुख्य सचिवांच्या राष्ट्रीय परिषदेत मांडली जाईल.
नदी जोड प्रकल्पासाठीच्या विशेष समितीच्या सद्यस्थिती-प्रगतीचा मंत्रिमंडळाच्या बैठकीत आढावा

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत, नदी जोड प्रकल्पासाठी स्थापन करण्यात आलेल्या विशेष समितीच्या सद्यस्थिती आणि प्रगतीचा आढावा घेण्यात आला. या समितीने आपला अहवाल आज मंत्रिमंडळाला सादर केला. या संदर्भात सर्वोच्च न्यायालयाने 27-2-2015 रोजी दिलेल्या निकालाला अनुसरून तसेच, त्यानंतर दाखल करण्यात आलेल्या रिट याचिकेवर सुनावणी करतांना, नदी जोड प्रकल्पाच्या अध्ययनासाठी समिती नियुक्त करण्याचे निर्देश, न्यायालयाने केंद्र सरकारला दिले होते, त्यानुसार ही समिती तयार करण्यात आली आहे. या समितीने नदी जोड प्रकल्पाबाबत दिलेल्या अहवालात, केन-बेटवा जोड, दमणगंगा-पिंजाळ जोड, पारा-तापी-नर्मदा जोड आणि इतर हिमालयन आणि बारमाही नद्यांच्या जोडणीविषयीच्या अध्ययनाचा सविस्तर माहिती देण्यात आली आहे.
फेसबुकच्या माध्यमातून टाऊनहॉल येथे होणाऱ्या प्रश्नोत्तराच्या सत्रासाठी प्रश्न पाठवण्याचे पंतप्रधानांचे आवाहन

फेसबुकचे मुख्यालय असलेल्या टाऊनहॉल येथे पंतप्रधान नरेंद्र मोदी 27 सप्टेंबर 2015 रोजी उपस्थित राहणार आहेत. यावेळी होणाऱ्या प्रश्नोत्तराच्या सत्रासाठी नागरिकांनी प्रश्न पाठवावेत, असे आवाहन पंतप्रधानांनी केले आहे. “फेसबुकचे प्रमुख मार्क जुकेरबर्ग यांनी मला फेसबुक मुख्यालयात येण्याचे आमंत्रण दिल्याबद्दल मी त्यांचे आभार मानतो यावेळी सकाळी 10 वाजता (भारतीय प्रमाणवेळेनुसार) होणाऱ्या प्रश्नोत्तराच्या सत्राविषयी मी उत्सुक आहे, यावेळी विविध विषयांवर संवाद आणि चर्चा होऊ शकेल, हा संवाद नक्कीच संस्मरणीय ठरेल, असा मला विश्वास आहे. मात्र, तुम्हा सर्वांच्या सहभागाशिवाय हा कार्यक्रम अपूर्ण ठरेल. त्यामुळे तुम्ही आपले प्रश्न नरेंद्र मोदी मोबाईल ॲप” च्या माध्यमातून आमच्यापर्यंत पोहचवावेत असे मी आवाहन करतो” असे पंतप्रधानांनी आपल्या फेसबुक संदेशात म्हटले आहे.
पंतप्रधानांची पद्म पुरस्कार सोहळ्याला उपस्थिती

पंतप्रधान नरेंद्र मोदी यांची आज विविध क्षेत्रातील मान्यवरांना प्रदान करण्यात आलेल्या पद्म पुरस्कार सोहळ्याप्रसंगी उपस्थिती होती. ट्विट संदेशात पंतप्रधान म्हणाले; " विविध क्षेत्रातील मान्यवरांना पद्म पुरस्कार प्रदान करण्याच्या सोहळ्यात सहभागी झालो. त्यांच्या कर्तृत्वाचा आणि त्यांनी समाजासाठी दिलेल्या योगदानाचा आम्हाला अभिमान आहे."
नवरेह निमित्त पंतप्रधान मोदी यांच्या जनतेला शुभेच्छा

“नवरेह मुबारक! तुमच्या नवीन वर्षांची आज सुरुवात होत आहे. हे नवे वर्ष तुम्हा सगळ्यांच्या आयुष्यात आनंद, समृद्धी आणि आरोग्य घेऊन येवो, अशी मी प्रार्थना करतो. काश्मिरी पंडितांच्या समृद्ध परंपरेविषयी प्रत्येक भारतीय व्यक्तीच्या मनात अत्यंत अभिमानाची भावना आहे”. असे पंतप्रधानांनी आपल्या शुभेच्छा संदेशात म्हटले आहे.
पंतप्रधानांनी दोहा येथे भारतीय समुदायाला संबोधित केले

पंतप्रधान नरेंद्र मोदी यांनी रविवारी संध्याकाळी जिनेव्हाला जाण्याआधी दोहा येथे भारतीय समुदायाला संबोधित केले. उत्साहपूर्ण जमावाला संबोधित करताना ते म्हणाले की, कतारमधील भारतीय समुदाय भारतपासून कधीच वेगळा नव्हता. जागतिक स्तरावर भारताची प्रतिमा उंचावली असून जगामध्ये भारताप्रती लोकांची जिज्ञासा वाढली आहे. भारतामधील परिवर्तन, 125 कोटी लोकांमुळे झाले आहे. जागतिक संस्थांनी हे मान्य केले आहे की, भारत ही वेगाने विकसित होणारी अर्थव्यवस्था आहे. जागतिक मंदी असताना देखील मागील तिमाहीत सकल देशांतर्गत उत्पादनाचा द 7.9 टक्के होता असे पंतप्रधानांनी सांगितले. भ्रष्टाचाराने भारताला प्रदीर्घ कालावधीपासून त्रासले आहे आणि केंद्र सरकार त्याचे समूळ उच्चाटन करण्यासाठी कटिबध्द आहे असे त्यांनी सांगितले. आपल्या कतार दौऱ्याला फलदायी सांगतानाच ते म्हणाले की, उभय देशांमध्ये सर्वसमावेशक विचार विनिमय झाला आहे. दोन्ही देशांमधील नवीन युगाची ही सुरुवात आहे. कतार दौऱ्यादरम्यान तेथील सरकार आणि लोकांनी केलेल्या आदरातिथ्याबद्दल पंतप्रधानांनी सर्वांचे आभार मानले.
राष्ट्रीय विज्ञान दिनानिमित्त पंतप्रधानांनी दिल्या वैज्ञानिकांना शुभेच्छा

राष्ट्रीय विज्ञान दिनानिमित्त पंतप्रधान नरेंद्र मोदी यांनी वैज्ञानिकांना शुभेच्छा दिल्या. पंतप्रधान म्हणाले, ‘राष्ट्रीय विज्ञान दिन हा आपल्या वैज्ञानिकांची प्रतिभा आणि त्यांच्या दृढतेला सलाम करण्याचा दिवस आहे. त्यांच्या नाविन्यपूर्ण आणि प्रमुख संशोधनामुळे भारताला आणि जगाला मदत झाली आहे. भारतीय विज्ञान यापुढेही यशस्वी होत राहो आणि आपल्या तरुण मुलांमध्ये विज्ञानाप्रती अधिक रुची निर्माण करो. देशात संशोधन आणि अभिनवतेसाठी उत्तम वातावरण निर्माण करण्यासाठी सरकार अनेक प्रयत्न करत आहेत. यावर्षाच्या सुरूवातीला झालेल्या भारतीय विज्ञान काँग्रेसमध्ये मी विज्ञानासंबंधी अनेक बाबींवर बोललो ते पुन्हा तुमच्यासाठी शेअर करत आहे.’